Szám: 1-4/2022.

10. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2022. április 28-i rendes, nyilvános ülésére**

**Tárgy:** Beszámoló a Zalaszentgrót-Tekenye Szennyvízkezelési Önkormányzati Társulás 2021. évi tevékenységéről

**Tisztelt Képviselő-testület!**

A Zalaszentgrót-Tekenye Szennyvízkezelési Önkormányzati Társulás, mint jogi személyiséggel rendelkező önkormányzati társulás működésének alapvető szabályait a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) határozza meg.

A Zalaszentgrót-Tekenye Szennyvízkezelési Önkormányzati Társulást Zalaszentgrót Város Önkormányzata, valamint Tekenye Község Önkormányzata 2012. augusztus 1-jén hozta létre a Környezet és Energia Operatív Program KEOP-1.2.0/09-11 program megvalósítása érdekében. Bár a projekt támogatás hiányában nem valósult meg, az Mötv. – a társulások társulási megállapodásának kötelező tartalmi elemeit rögzítő – 93. §-ának 14. pontjában előírja a társulás működéséről szóló beszámolási kötelezettséget, amelynek évente legalább egy alkalommal eleget kell tenni.

Erre tekintettel a Társulás hatályos társulási megállapodásának X. fejezete akként rendelkezik, hogy a polgármester évente legalább egy alkalommal a beszámol a képviselő-testületnek a Társulás tevékenységéről, pénzügyi helyzetéről, valamint a társulási cél megvalósulásáról.

Sarkalatos kritérium, hogy az önkormányzat a tagságával érintett önkormányzati társulások működéséről megalapozott és átfogó képet kapjon, az esetleges beavatkozást igénylő kérdésekről időben tudomást szerezzen.

A fent hivatkozott jogszabályi, valamint a társulási megállapodásban rögzített előírás alapján elkészítésre került a Társulás 2021. évi tevékenységéről szóló beszámoló, amely jelen előterjesztés 1. számú mellékletét képezi.

A Gazdasági és Városfejlesztési Bizottság az előterjesztést a 2022. április 21-i ülésén megtárgyalta és a 34/2022. (IV. 21.) számú határozatával javasolja Zalaszentgrót Város Önkormányzat Képviselő-testületének a határozati javaslat elfogadását.

Kérem, a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni.

**Határozati javaslat:**

Zalaszentgrót Város Önkormányzata Képviselő-testülete a Zalaszentgrót-Tekenye Szennyvízkezelési Önkormányzati Társulás 2021. évi tevékenységéről szóló beszámolót az előterjesztés 1. számú melléklete szerinti tartalommal elfogadja.

A Képviselő-testület felkéri a jegyzőt, hogy a döntésről a határozati kivonat egy példányának megküldésével a Zalaszentgrót-Tekenye Szennyvízkezelési Társulást értesíteni szíveskedjen.

Határidő: 2022. május 15.

Felelős**:** Baracskai József polgármester

Dr. Simon Beáta jegyző

**Zalaszentgrót**, 2022. április 25.

|  |  |
| --- | --- |
|  | **Baracskai József**  polgármester |

A határozatai javaslat a törvényességi követelményeknek megfelel.

|  |  |
| --- | --- |
|  | **Dr. Simon Beáta**  jegyző |

*1. számú melléklet*

**Beszámoló**

**a Zalaszentgrót-Tekenye Szennyvízkezelési Önkormányzati Társulás**

**2021. évi tevékenységéről**

Zalaszentgrót Város Önkormányzata és Tekenye Község Önkormányzata 2012. augusztus 1-jén Tekenye község teljes területén, Zalaszentgrót város zalakoppányi településrészén, valamint Zalaszentgróton az Alkotmány utcában, az Október 23. utcában, valamint a Gyár utca végén kiépítendő szennyvízvezeték építésére létrehozta a Zalaszentgrót-Tekenye Szennyvízkezelési Önkormányzati Társulást (a továbbiakban: Társulás).

A projekt megvalósítására beadott pályázat nem nyert támogatást, így 2021. évben csak a jogszabályok által előírt kötelezettségek érdekében – a SARS-CoV-2 koronavírus világjárvány miatt meghirdetett veszélyhelyzet alapján – hozott elnöki döntést 2 alkalommal a Tanács Elnöke, illetve ült össze egy alkalommal a Társulás döntéshozó szerve, a Társulási Tanács.

A Társulási Tanács Zalaszentgrót Város Önkormányzata, valamint Tekenye Község Önkormányzata által delegált tagokból áll, mindkét település 3-3 főt delegálásával biztosítja a Társulási Tanács működését. 2021. évben az alábbi összetételben kezdte el működését a Társulási Tanács:

- Baracskai József elnök

- Sinka Imréné alelnök

- Vári Mária tag

- Gulyásné Belinszky Ilona tag

- Dézsenyi Melinda Mária tag

- Farkas Gyuláné tag

Gulyásné Belinszky Ilona települési önkormányzati képviselő mandátuma *– a képviselő-testületi tagságról való lemondás okán –* 2021. április 14-én megszűnt, ezért Zalaszentgrót Város Önkormányzatának Képviselő-testülete a 177/2021. (XII. 16.) számú képviselő-testületi határozatával a Zalaszentgrót-Tekenye Szennyvízkezelési Önkormányzati Társulás Társulási Tanácsába Gulyásné Belinszky Ilona települési önkormányzati képviselő helyett *Ságiné Szabó Beáta* települési önkormányzati képviselőt delegálta.

A 2021. év során a járványhelyzet miatt 2 esetben a Tanács ülése nem került összehívásra, a jogszabályi kereteket betartva ekkor elnöki döntés meghozatalára került sor. Az év során egy alkalommal megtartható Társulási Tanács ülésének helyszínéül a Zalaszentgróti Közös Önkormányzati Hivatal Tanácsterme szolgált. A Társulási Tanács ülése határozatképes volt, határozatképtelenség miatt a Társulási Tanács ülésének elhalasztására így nem került sor.

2021. évben a Társulási Tanács a jogszabályi előírások által determinált napirendeket tárgyalta:

1. Zalaszentgrót-Tekenye Szennyvízkezelési Önkormányzati Társulás 2021. évi költségvetésének elfogadása,
2. A Zalaszentgrót-Tekenye Szennyvízkezelési Önkormányzati Társulás 2020. évi költségvetésének végrehajtásáról és a 2020. évi költségvetési maradványának elfogadásáról szóló beszámoló elfogadása,
3. A belső ellenőrzési jelentés elfogadása a 2020. évi tevékenységről,
4. Rendelkezés a Zalaszentgrót-Tekenye Szennyvízkezelési Önkormányzati Társulás 2022. évi átmeneti gazdálkodásáról,
5. A Zalaszentgrót-Tekenye Szennyvízkezelési Önkormányzati Társulás 2022. évi belső ellenőrzési és 2022-2025. évi stratégiai ellenőrzési tervének elfogadása.

A Társulás 2021. évben sem foglalkoztatott munkavállalót, a Társulás operatív működésével kapcsolatos feladatokat a Zalaszentgróti Közös Önkormányzati Hivatalban foglalkoztatott köztisztviselők látták el.

A Társulás éves bankköltsége 2021. évben 13.087,- Ft volt, ami átlagosan 1.091,- Ft/hó kiadást jelentett, így a Társulás számláján 2021. december 31-én 123.914,- Ft volt.

A KEOP-1.2.0/09-11 projekt megvalósítása érdekében Zalaszentgrót-Zalakoppány és Tekenye Csatornamű Víziközmű Társulat alakult 2013. január 11-én 474 taggal. A pályázathoz szükséges önerő biztosítására a tagok egy része OTP lakástakarékpénztári szerződést kötött, illetve érdekeltségi hozzájárulás befizetése történt egy összegben 38 fő részéről. Egyösszegű befizetéssel 6.839.140,- Ft összeg gyűlt össze.

A Társulás célkitűzése nem valósult meg, mivel a beadott KEOP pályázat nem nyert támogatást.

A projekt megvalósíthatóságának bizonytalansága miatt a Víziközmű Társulat tagjainak nagy része nem fizette az LTP havi részleteit, illetve a szerződés felbontását kérelmezte. A visszafizetés – 1 fő kivételével, annak elhalálozása miatt – valamennyi tag részére megtörtént. Az elhunyt örököseinek felkutatása megtörtént, akik azonban nem magyar állampolgárok és az általunk ismert tartózkodási helyre küldött értesítésre ezidáig nem kaptunk választ.

1. A Társulat esetében számlavezetési díj, a forgalmi költségek, valamint a könyvelési díj jelentős költséget eredményezett. Az átlagos bankköltség 2.858,- Ft/hó, a könyvelési díj nettó 7.000,- Ft/hó volt, azaz összességében évi bruttó 140.977,- Ft kiadást jelentett a 2021. április 1 - 2022. március 31. közötti időszakban. A 2022. március 31-i bankszámlakivonat szerint a Víziközmű Társulat számláján 419.323,- Ft volt, ami annak köszönhető, hogy Zalaszentgrót Város Önkormányzata és Tekenye Község Önkormányzata részéről 650.000-650.000,- Ft támogatás került átutalásra 2019. május 30-án. 2021. évben a tagok részére nem került pénzösszeg visszafizetésre. Fentiekből is egyértelműen megállapítható, hogy a Víziközmű Társulat fenntartása érdemi tevékenység hiányában kizárólag költségeket eredményez, amely hosszútávon hiányhoz vezetett, így a Víziközmű Társulat fenntartása okafogyottá vált. Erre való tekintettel a Víziközmű Társulat közgyűlése az 1/2019. (III. 19.) közgyűlési határozatában a Víziközmű Társulat jogutód nélküli megszüntetése mellett döntött, amelynek végrehajtásával kapcsolatos feladatokkal a KONTATRADE Bt.-t (székhely: 8790 Zalaszentgrót, Kinizsi tér 5.) bízta meg. A megszüntetéssel kapcsolatban az eljárás jelenleg továbbra is folyamatban van.

Kérem a T. Képviselő-testületet, hogy a Társulás 2021. évi tevékenységéről szóló beszámolót elfogadni szíveskedjen.

**Zalaszentgrót**, 2022. április 14.

**Baracskai József**

Társulási Tanács elnöke